21-23 fevral kunlari Germaniyaning Dyusseldorf shahrida dzyudo bo‘yicha "Katta Dubulg‘a" turniri o‘tkazildi. Unda ishtirok etgan o‘zbekistonlik polvonlar so‘nggi kungi bahslarda ikkita oltin medalni qo‘lga kiritdi. Musobaqada -90 kg vazn toifasida qatnashgan Davlat Bobonov finalda ukrainalik Kuyedjau Nabaliga qarshi tatamiga chiqdi va raqibini ippon bahosi bilan mag‘lub etdi. Dyusseldorf turnirining oltin medali sohibiga aylandi. Foto: O‘zbekiston dzyudo federatsiyasi Bungacha Bobonov Tojikiston, Qozog‘iston, ikki nafar Gruziya va Kuba vakillarini mag‘lubiyatga uchratgandi. Ikkinchi oltin medalni -100 kg vaznda qatnashgan Muhammadkarim Xurramov qo‘lga kiritdi. Xurramov hal qiluvchi bellashuvda ozarboyjonlik Elmar Gasimovni mag‘lub etishning uddasidan chiqdi. Turnir yakuniga ko‘ra o‘zbekistonlik dzyudochilar umumjamoa hisobida uchinchi o‘rinni egallagan.